## Odluka o obliku i načinu vođenja upisnika članova kreditne unije

### NN 71/2007 (9.7.2007.), Odluka o obliku i načinu vođenja upisnika članova kreditne unije

# HRVATSKA NARODNA BANKA

2188

Na
temelju članka 39. stavka 2. pod i) Zakona o Hrvatskoj narodnoj banci (»Narodne
novine«, br. 36/2001. i 135/2006.) te članka 12.
stavka 4. Zakona o kreditnim unijama (»Narodne novine«, br.
141/2006.) guverner Hrvatske narodne banke donosi

## ODLUKU

### O OBLIKU I NAČINU VOĐENJA UPISNIKA ČLANOVA KREDITNE UNIJE

1. OPĆE ODREDBE

Članak 1.

Ovom
se odlukom propisuju oblik i način vođenja upisnika članova kreditne unije (u
nastavku teksta: upisnik).

Članak 2.

(1)
Kreditna unija je dužna voditi upisnik.

(2)
Za vođenje upisnika te za točnost i potpunost podataka u upisniku odgovara
uprava kreditne unije.

(3)
Uprava kreditne unije može ovlastiti jednog ili više zaposlenika kreditne unije
da obavljaju poslove vođenja upisnika. Tako izdana ovlast ne isključuje
odgovornost uprave iz stavka (2) ovog članka te je uprava dužna osigurati
primjeren kontinuirani nadzor nad vođenjem upisnika i u tu svrhu je ovlaštena
davati pisane upute vezane uz vođenje upisnika.

Članak 3.

Upisnik
se može voditi ručno ili elektroničkom obradom podataka.

2. SADRŽAJ UPISNIKA

Članak 4.

(1)
Upisnik se sastoji od uložaka.

(2)
Za svakog se člana kreditne unije vodi poseban uložak. Svaki uložak dobiva svoj
redni broj počevši od rednog broja 1.

(3)
U uložak se upisuju sljedeći podaci:

1.
redni broj

2.
datum upisa i datum početka članstva u kreditnoj uniji

3.
ime i prezime, odnosno tvrtka člana kreditne unije

4.
prebivalište, odnosno sjedište i adresa člana kreditne unije

5.
broj i iznos članskih udjela u kreditnoj uniji

6.
drugi podaci određeni statutom kreditne unije.

(4)
U slučaju prestanka članstva u kreditnoj uniji, osim podataka iz stavka (3)
ovoga članka, u upisnik se mora upisati i datum prestanka članstva u kreditnoj
uniji.

Članak 5.

(1)
Upis podataka iz prethodnog članka te brisanje ili promjena tih podataka
obavljaju se na temelju odgovarajućih isprava.

(2)
Kreditna je unija dužna čuvati isprave na temelju kojih je obavljen upis u
upisnik.

Članak 6.

(1)
Podaci o članovima kreditne unije iz članka 4. stavka (3) ove odluke sumarno se
iskazuju u obrascu ČKU – Članovi kreditne unije, koji je u prilogu ove odluke i
njezin je sastavni dio.

(2)
Obrazac iz prethodnog stavka treba se ažurirati u slučaju promjene podataka iz
članka 4. stavka (3) ove odluke te u slučaju prestanka članstva u kreditnoj
uniji.

3. UPIS

Upis članova

Članak 7.

(1)
Član kreditne unije jest osoba koja je dala izjavu o prihvaćanju statuta
kreditne unije u obliku isprave sastavljene kod javnog bilježnika te koja je u
statutu kreditne unije navedena kao član.

(2)
Član kreditne unije upisuje se u upisnik kada uplati članski udjel.

Upis
članova koji pristupe kreditnoj uniji

Članak 8.

Član
koji pristupi kreditnoj uniji upisuje se u upisnik kada dobije odobrenje
nadzornog odbora kreditne unije, dâ izjavu o
prihvaćanju statuta koju ovjerava javni bilježnik i uplati članski udjel.

Promjena
i brisanje podataka

Članak 9.

(1)
U upisnik se upisuju podaci iz članka 4. stavaka (3) i (4) te sve promjene tih
podataka.

(2)
Upisom se, u smislu ove odluke, smatra i brisanje podataka iz upisnika.
Brisanje se provodi tako da se na odgovarajući način označi da je podatak
prestao važiti. Podatak mora ostati dostupan i nakon brisanja.

Članak 10.

(1)
Osoba ovlaštena za vođenje upisnika izvršit će upis člana kada se ispune
zakonom propisani uvjeti za članstvo u kreditnoj uniji.

(2)
Osoba ovlaštena za vođenje upisnika izvršit će brisanje upisa ako se naknadno
utvrdi da je upis izvršen protivno ovoj odluci ili da nisu bile ispunjene
materijalne pretpostavke za upis.

4. PRIJELAZNE I ZAVRŠNE
ODREDBE

Članak 11.

Kreditne
su unije dužne ustrojiti upisnik najkasnije do 31. prosinca 2007.

Članak 12.

Ova
odluka stupa na snagu osmog dana od dana objave u »Narodnim novinama«.

O.
broj: 423-020/06-07/ŽR
Zagreb, 28. lipnja 2007.

Guverner

Hrvatske narodne banke

**dr****. sc. Željko Rohatinski, v. r.**

Obrazac
ČKU

Članovi
kreditne unije

|  |  |  |  |  |  |  |  |
| --- | --- | --- | --- | --- | --- | --- | --- |
| Redni broj | Datum upisa člana | Datum početka članstva u kreditnoj uniji | Ime i prezime/tvrtka člana kreditne unije | Prebivalište/sjedište i adresa člana kreditne unije | Broj članskih udjela | Iznos članskih udjela | Drugi podaci određeni statutom kreditne unije |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |

Odluka, NN 71/2007-2188
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)